**NOTA DE FUNDAMENTARE**

**la proiectul hotărârii Guvernului pentru modificarea Documentului unic de program pentru anii 2025-2027, aprobat prin Hotărârea Guvernului
nr. 160/2025**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii Guvernului pentru modificarea Documentului unic de program 2025-2027 (DUP), aprobat prin Hotărârea Guvernului nr. 160/2025, a fost elaborat de către Ministerul Infrastructurii și Dezvoltării Regionale (MIDR). |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul actului normativ este elaborat în temeiul art. 10 alin. (2) din Legea nr. 438/2006 privind dezvoltarea regională în Republica Moldova, art. 6 alin. (3) și art. 7 alin. (2) din Legea nr. 27/2022 privind Fondul național pentru dezvoltare regională și locală.Proiectul vizează modificarea anexei nr. 1, anexei nr. 2 și anexei nr. 3 la Documentul unic de program pentru anii 2025-2027, aprobat prin Hotărârea Guvernului nr. 160/2025, ca urmare a aprobării de către Consiliul Național de Coordonare a Dezvoltării Regionale și Locale (CNCDRL) a Deciziei nr. 40 din 09.07.2025, prin care au fost avizate modificările la DUP pentru anii 2025-2027. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Documentul unic de program este un document de planificare elaborat pe termen mediu pentru implementarea Strategiei Naționale de Dezvoltare Regională și reprezintă documentul-sinteză al programelor operaționale regionale, incluzând lista proiectelor prioritare de dezvoltare regională și locală, selectate în baza concursurilor organizate de Ministerul Infrastructurii și Dezvoltării Regionale. Documentul unic de program în vigoare vizează perioada 2025-2027 și listează 151 de proiecte de dezvoltare regională, 1030 proiecte de dezvoltare locală și 17 proiecte depuse de autoritățile administrației publice locale pentru lucrări de reparații capitale/reabilitare a clădirilor de menire social-culturală, exclusiv în condițiile necesității de intervenție urgentă.Proiectele incluse în Documentul Unic de Program contribuie semnificativ la reducerea disparităților și la satisfacerea necesităților de dezvoltare regională și locală. Cu toate acestea, cerințele reale ale comunităților depășesc resursele disponibile, motiv pentru care Guvernul și Ministerul lansează periodic apeluri de proiecte, în special în domeniile unde se înregistrează restanțe și nevoi stringente. Astfel, prin Decizia Consiliului Național de Coordonare a Dezvoltării Regionale și Locale nr. 14/25 din 02.04.2025 a fost lansat Concursul de identificare, evaluare, selectare și aprobare a proiectelor de dezvoltare locală în cadrul Programului Guvernului pentru modernizarea drumurilor locale „Europa este aproape”, ediția 2025, pentru finanțare din Fondul național pentru dezvoltare regională și locală (FNDRL) în cadrul apelului competitiv. Scopul finanțării proiectelor de dezvoltare locală din mijloacele FNDRL, selectate în cadrul Programului Guvernului pentru modernizarea drumurilor locale „Europa este aproape”, ediția 2025, este de a contribui la dezvoltarea durabilă a localităților, sporirea gradului de mobilitate și acces al populației la servicii publice și infrastructura locală, facilitarea finanțării inițiativelor locale din bugetul de stat, precum și dezvoltarea capacităților autorităților administrației publice locale în gestionarea eficientă a resurselor financiare alocate.Prioritățile de finanțare a apelului sunt corelate cu Strategia Națională de Dezvoltare „Moldova Europeană 2030” (Legea nr. 315/2022), Strategia Națională de Dezvoltare Regională pentru anii 2022-2028 (Hotărârea Guvernului nr. 40/2022), Programul național de dezvoltare locală „Satul European” pentru anii 2024-2028 (Hotărârea Guvernului nr. 216/2024).Concursul de identificare, evaluare, selectare și aprobare a proiectelor de dezvoltare locală în cadrul programului Guvernului pentru modernizarea drumurilor locale „Europa este aproape”, a fost organizat în baza Anexei nr. 3 din Regulamentul privind gestionarea mijloacelor financiare alocate în Fondul Național pentru Dezvoltare Regională și Locală, aprobat prin Hotărârea Guvernului 152/2022 și în baza „Ghidului de aplicare la concursul de identificare, evaluare, selectare și aprobare a proiectelor de dezvoltare locală în cadrul Programului Guvernului pentru modernizarea drumurilor locale „Europa este aproape”, ediția 2025, în cadrul apelului competitiv, conform *domeniului de intervenție:* *1. Îmbunătățirea infrastructurii tehnico-edilitare locale: Măsura 1.4. Modernizarea/reparația capitală/reabilitarea drumurilor locale.* Urmare a încheierii apelului și evaluării cererilor de finanțare depuse de către autoritățile administrației publice locale, Comisia interministerială a evaluat 579 cereri de finanțare. Inițial, conform Deciziei CNCDRL nr. 31 din 27.06.2025, selectate pentru includerea în DUP au fost 132 proiecte. Ulterior, în baza Deciziei CNCDRL nr. 38 din 09.07.2025, a fost avizată lista proiectelor de dezvoltare locală pentru includere în Documentul unic de program pentru anii 2025-2027 care cuprinde 447 proiecte. Astfel, toate cele 579 de proiecte depuse la concurs urmează a fi implementate pentru a îmbunătăți calitatea vieții tuturor locuitorilor țării.De asemenea, în conformitate cu prevederile Regulamentului privind gestionarea mijloacelor financiare ale Fondului Național pentru Dezvoltare Regională și Locală, aprobat în baza Hotărârii Guvernului nr. 152/2022 și în conformitate cu Decizia CNCDRL nr. 28 din 20.06.2025 a fost lansat concursul de selectare a proiectelor de dezvoltare regională în domeniul sporirii atractivității turistice, ediția iunie 2025, iar conform Deciziei CNCDRL nr. 29 din 20.06.2025 a fost aprobat Ghidul de aplicare la concursul de selectare a proiectelor de dezvoltare regională în domeniul sporirii atractivității turistice. În urma finalizării concursului, au fost depuse 5 note conceptuale, iar conform Deciziei CNCDRL nr. 39 din 09.07.2025 au fost selectate și avizate pentru includere în DUP – toate cele 5 note conceptuale (3 Regiunea de Dezvoltare Centru și 2 Regiunea de dezvoltare Municipiul Chișinău). 4 note conceptuale prevăd intervenții la lăcașele sfinte, iar o notă conceptuală este destinată reabilitării unui muzeu- costul de 62 milioane lei alocații din partea Ministerului Culturii.Astfel, în temeiul celor menționate, anexa nr. 1 a Documentului unic de program se va completa cu 5 proiecte, iar anexa nr. 2 la Documentul unic de program se va completa cu 447 proiecte. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Obiectivele proiectului hotărârii Guvernului corespund obiectivelor Strategiei Naționale de Dezvoltare Regională pentru anii 2022-2028, aprobată prin Hotărârea Guvernului nr. 40/2022 cu privire la creșterea competitivității și ocupării forței de muncă a regiunilor și Programului național de dezvoltare locală „Satul European” pentru anii 2024-2028, aprobat prin Hotărârea Guvernului nr. 216/2024 ce vizează: 1. asigurarea accesului îmbunătățit la infrastructura tehnico-edilitară locală a 532 de mii de cetățeni până în anul 2028;
2. îmbunătățirea calității infrastructurii sociale locale în 500 de localități până în anul 2028;
3. consolidarea capacității a 400 de angajați ai APL în implementarea proiectelor, în accesarea și în atragerea investițiilor până în 2028.

Obiectivele propuse sunt în concordanță cu obiectivul general de accelerare a procesului de echipare a unităților administrativ-teritoriale cu infrastructura tehnico-edilitară și socială de bază, în scopul îmbunătățirii condițiilor de trai, creșterii atractivității investiționale și asigurării unei dezvoltări durabile a localităților din Republica Moldova.Elementele noi ale proiectului vizează:* Modificarea anexei nr. 1, prin completarea acesteia cu **5** note conceptuale, aferente Măsurii 1.3 „Sporirea atractivității turistice”;
* Modificarea anexei nr. 2 la Documentul unic de program pentru anii 2025–2027, prin completarea cu **447** de proiecte de dezvoltare locală, aferente Măsurii 1.4 „Modernizarea/ reparația capitală/reabilitarea drumurilor locale”.

**De asemenea, proiectul prevede unele modificări tehnice la anexa nr. 3 a Documentului unic de program, necesare pentru corectarea denumirii solicitantului în cazul a două proiecte deja incluse. Aceste ajustări au scopul de a asigura coerența, acuratețea și claritatea documentului.**Având în vedere importanța implementării proiectelor cu scopul îmbunătățirii calității vieții cetățenilor și realizarea obiectivelor conform Strategiei Naționale de Dezvoltare Regională pentru anii 2022-2028 și Programului național de dezvoltare locală „Satul European” pentru anii 2024-2028, se propune intrarea în vigoare a hotărârii la data publicării în Monitorul Oficial. Acest lucru va permite implementarea proiectelor în anul curent. |
| 3.2. Opțiunile alternative analizate și motivele pentru care acestea nu au fost luate în considerare |
| Aprobarea prin Hotărâre de Guvern a listei proiectelor de dezvoltare regională și locală reprezintă o cerință expresă a cadrului normativ în vigoare, neexistând mecanisme alternative legale prin care aceste proiecte pot fi aprobate spre finanțare din bugetul public.Necesitatea modificării Documentului unic de program rezultă din faptul că, în lipsa includerii proiectelor în acest document, finanțarea lor devine imposibilă. |
| **4. Analiza impactului de reglementare**  |
| 4.1. Impactul asupra sectorului public |
| Aprobarea spre finanțare a celor 5 note conceptuale de dezvoltare regională și 447 de proiecte de dezvoltare locală va contribui atât la dezvoltarea economică și îmbunătățirea calității vieții în comunitate, cât și la îmbunătățirea capacităților administrației publice locale de a furniza, în mod echitabil servicii publice adecvate, având efecte pozitive pe termen lung. Prin sprijinirea implementării unor proiecte relevante pentru zonele defavorizate sau insuficient dezvoltate, sectorul public va reuși să intervină mai eficient în atenuarea disparităților teritoriale. Aceasta va spori încrederea cetățenilor în instituțiile statului și va contribui la coeziunea teritorială. |
| 4.2. Impactul financiar și argumentarea costurilor estimative |
| Valoarea totală a notelor conceptuale de dezvoltare regională propuse spre includere în Documentul unic de program pentru anii 2025-2027 este de 82 milioane lei, 20 de milioane lei din mijloacele FNDRL și 62 de milioane lei din mijloacele financiare alocate de Ministerul Culturii. Valoarea proiectelor de dezvoltare locală propuse spre includere în Documentul unic de program pentru anii 2025-2027 este de peste 2,07 miliarde lei, dintre care peste 1,87 miliarde lei din FNDRL și peste 192,5 milioane de lei din contul autorităților administrației publice locale. Pentru finanțarea acestora, se vor utiliza mijloacele financiare alocate din FNDRL, prevăzute în Legea anuală a bugetului de stat, bugetele APL și alocații din partea Ministerului Culturii. |
| 4.3. Impactul asupra sectorului privat |
| Prin crearea, reabilitarea și modernizarea infrastructurii turistice, culturale și de acces, se generează un cadru favorabil extinderii inițiativelor private în domenii precum turismul, serviciile de alimentație publică, transportul local și meșteșugurile tradiționale.Sporirea atractivității turistice prin îmbunătățirea infrastructurii de agrement și a căilor de acces către obiectivele turistice contribuie la creșterea fluxului de vizitatori, ceea ce stimulează cererea pentru servicii private și creează oportunități pentru investiții noi, locuri de muncă și parteneriate public–private. Totodată, restaurarea patrimoniului cultural oferă șansa antreprenorilor din domeniul creativ și cultural să valorifice acest capital în mod sustenabil.Modernizarea/reparația capitală sau reabilitarea drumurilor locale, va contribui la dinamizarea activității economice în teritoriu, prin creșterea mobilității, facilitarea accesului la piețe și resurse, stimularea investițiilor private și sprijinirea întreprinderilor mici și mijlocii. Aceste intervenții vor îmbunătăți conectivitatea economică între localități, vor reduce costurile de logistică și vor spori atractivitatea regiunilor pentru dezvoltatori și antreprenori. |
| 4.4. Impactul social |
| Finanțarea proiectelor de dezvoltare regională și locală din mijloacele FNDRL selectate în baza concursurilor, conform condițiilor impuse de Hotărârea Guvernului nr. 152/2022, va contribui la sporirea atractivității turistice, îmbunătățirea calității vieții locuitorilor, dezvoltarea durabilă a localităților, sporirea gradului de mobilitate și de acces a populației la serviciile publice și la infrastructura locală. Astfel, datorită implementării proiectelor de dezvoltare regională și locală, locuitorii vor beneficia de servicii publice mai accesibile și condiții de trai îmbunătățite.Impactul în urma implementării proiectelor de dezvoltare regională prevede că 3 localități din țară și două din municipiul Chișinău printre care și orașul Chișinău vor beneficia de proiecte menite să valorifice potențialul turistic prin promovarea valorilor culturale și a infrastructurilor conexe, iar impactul în urma implementării celor 447 de proiecte de dezvoltare locală prevede că 680 localități, 2698 instituții publice și 1.152.797 locuitori beneficiari finali vor beneficia de infrastructura drumuri modernizată, reparată sau reabilitată. |
| 4.4.1. Impactul asupra datelor cu caracter personal |
| Nu este aplicabil. |
| 4.4.2. Impactul asupra echității și egalității de gen |
| De obiectivele de infrastructură realizate în rezultatul implementării proiectelor de dezvoltare regională și a proiectelor de proiecte de dezvoltare locală vor beneficia toți locuitorii din localitățile și orașele aplicante, fără diferențe de gen. |
| 4.5. Impactul asupra mediului |
| Având în vedere că proiectele vizează sporirea atractivității turistice și modernizarea/reparația capitală/reabilitarea drumurilor locale, se prezumă că acestea vor contribui la crearea unui mediu local durabil și echilibrat, având un impact semnificativ asupra protecției mediului și a calității vieții.Lucrările care se preconizează a fi efectuate la clădirile cu potențial turistic, vor contribui la îmbunătățirea condițiilor de utilizare a acestor spații, la sporirea confortului pentru beneficiari, precum și la creșterea eficienței energetice. Prin optimizarea consumului de resurse, se va reduce impactul asupra mediului și se vor diminua costurile de exploatare și întreținere pe termen lung, ceea ce va susține o gestionare mai durabilă și responsabilă a infrastructurii publice. |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE**  |
| 5.1. Măsuri normative necesare pentru transpunerea actelor juridice ale UE în legislația națională |
| Nu este aplicabil. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil. |
| **6. Avizarea și consultarea publică a proiectului actului normativ** |
| Având la bază prevederile art. 5 alin. (6) lit. b) din Legea nr. 438/2006 privind dezvoltarea regională în Republica Moldova, modificările în Lista proiectelor de dezvoltare regională pentru finanțare din FNDRL (anexa nr. 1 la Documentul unic de program pentru anii 2025-2027) și modificările în Lista proiectelor de dezvoltare locală pentru finanțare din FNDRL (anexa nr. 2 la Documentul unic de program pentru anii 2025-2027) a fost avizată de către membrii Consiliului Național de Dezvoltare Regională și Locală prin Deciziile nr. 38, 39 din 09.07.2025 (se anexează). În urma acestor Decizii, CNCDRL a avizat lista proiectelor de dezvoltare regională pentru finanțare din mijloacele Fondului național pentru dezvoltare regională și locală în perioada 2025-2027 și lista proiectelor de dezvoltare locală pentru finanțare din mijloacele Fondului național pentru dezvoltare regională și locală în perioada 2025-2027, pentru includere în DUP pentru anii 2025-2027 conform Deciziei nr. 40 din 09.07.2025 (se anexează).Din componența CNCDRL fac parte miniștrii cu competențe în domeniile dezvoltării regionale, economie, finanțe, mediu, cultură etc., președinții Consiliilor Regionale pentru Dezvoltare, reprezentanți ai sectorului privat și civic, fiind asigurat un proces participativ și transparent de luare a deciziilor. De asemenea, anunțul de inițiere privind elaborarea proiectului de modificare și anunțul privind consultarea publică au fost publicate pe pagina web a ministerului la compartimentul Transparență decizională, precum și pe platforma guvernamentală particip.gov.md: [https://particip.gov.md/index.php/ru/document/stages/\*/14771](https://particip.gov.md/index.php/ru/document/stages/%2A/14771). Totodată, în conformitate cu prevederile Legii nr. 100/2017, proiectul de act normativ a fost transmis spre avizare instituțiilor administrației publice centrale, în modul stabilit. În urma procesului de avizare a fost completat tabelul de sinteză. |
| **7. Concluziile expertizelor** |
| Proiectul hotărârii a fost expertizat juridic de Ministerul Justiției. Propunerile și obiecțiile, precum și comentariile MIDR au fost reflectate în tabelul de sinteză. |
| **8. Modul de încorporare a actului în cadrul normativ existent** |
| Aprobarea prezentului proiect de hotărâre nu va necesita modificarea sau aprobarea altor acte normative.  |
| **9. Măsurile necesare pentru implementarea prevederilor proiectului actului normativ** |
| Potrivit normelor în vigoare, implementarea proiectelor incluse în anexa nr. 1 și anexa nr. 2 la Documentul unic de program pentru anii 2025-2027 şi finanțate din mijloacele FNDRL este monitorizată de Agențiile de Dezvoltare Regională, Oficiul Național de Dezvoltare Regională și Locală şi Ministerul Infrastructurii și Dezvoltării Regionale.  |

**Secretar general adjunct Tatiana NIRCA**